Karen Hækkerup (S), 2006-04-27:
Jamen det er jo betryggende, at det i al fald ikke er bevidst og med vilje, at jeg ikke har fået svar på de her spørgsmål.
Det er jo så lidt mere trist, at man ikke i ministeriet har bedre styr på, hvilke spørgsmål der er stillet.
Jeg kan så oplyse, at der er rykket for dem, og at jeg også har taget kontakt til Præsidiet med henblik på at indgive en klage, for jeg synes faktisk, det er dybt kritisabelt og urimeligt, at vi som folketingsmedlemmer ikke kan få mulighed for at bore ned i de sager, som vi gerne vil stille spørgsmål til.
Ministeren sagde lige før, at nogle gange får Socialdemokraterne det til at lyde, som om der er nogle her, der ønsker, at forbrugerne skal have slimede pølser, og det er der ikke.
Til det vil jeg sige, at der har ministeren nok ret.
Der er ingen her, der ønsker, at forbrugerne skal have slimede pølser og elendig fødevarekontrol.
Problemet er bare, at der er forskel på os, for der er nogle af os, der kan gøre noget ved det, og andre, der ikke kan.
Jeg tilhører jo oppositionen og dermed en af dem, som ministeren ikke vil indgå aftaler med for at sikre bedre fødevaresikkerhed.
Ministeren derimod har nøglen i sin hånd, har hele tiden haft mulighed for at rette op på det her område, og jeg vil bare sige, at jeg synes, det er skammeligt, at man heller ikke i dag, hvor vi har den her meget alvorlige debat, vil give tilsagn om at løfte området yderligere.
Men det ender ligesom altid i den anden ende med, at der er noget, fru Karen Hækkerup er så sur over, og nu er det, at regeringen og jeg ikke skulle gøre noget for at rette op på fødevaresikkerheden de steder, hvor noget er gået galt.
Det er jo sådan, at vi har iværksat det ene initiativ efter det andet og senest for et par uger siden har indgået en aftale med Dansk Folkeparti om nogle meget konstruktive og markante ændringer, og netop efter aftalen med Dansk Folkeparti er der afsat penge allerede i år midt i finansåret til at gå i gang med opgaverne.
8 mio. kr. er der afsat til at sætte nultoleranceplanen i gang i år, 10 mio. kr. næste år, plus at vi afsætter 18 mio. kr. til at kompensere for de omkostninger, der har været forbundet med fugleinfluenzaindsatsen.
Jeg kan godt forstå, at det må være svært at være minister for det her område, for det har været mange skandaler, der er rullet op, og der har været mange kritiske spørgsmål, så det har været svært for ministeren.
Men det er nu også nogle gange svært for oppositionen.
Jeg har bl.a. følt, at det har været svært, når man ikke får svar på de spørgsmål, man stiller til ministeren.
Vi har jo ifølge Folketingets forretningsorden mulighed for at stille § 20-spørgsmål, som vi efter reglerne skal have svar på gerne inden for seks søgnedage.
Jeg har stillet fire spørgsmål til ministeren den 23. marts, som altså skulle have været besvaret den 31. marts, vel at mærke samme dag, som Dansk Folkeparti skulle finde ud af, om man fortsat havde tillid til ministeren. Mine spørgsmål drejer sig om, hvad de her omlægninger præcis har betydet for de kontrolbesøg, der bliver foretaget, bl.a. hvor mange kontrolbesøg der bliver foretaget pr. kontrollør i de forskellige regioner, og hvad det har betydet, at man har lagt administrative opgaver over.
Det er spørgsmål, hvis svar må være meget ubehagelige for ministeren.
Jeg vil spørge ministeren, om det er med vilje, at jeg endnu ikke har modtaget svar her langt over en måned efter, at jeg har stillet spørgsmålene.
Er det med vilje, fordi svarene er for svære for ministeren at give?
Desværre må jeg sige, at jeg ikke har kendskab til de spørgsmål, som fru Karen Hækkerup refererer til.
Jeg mindes ikke, at der skulle ligge nogen spørgsmål, som har været undervejs i så lang tid, men det er muligt, jeg husker forkert.
Jeg vil naturligvis beklage, hvis det er sådan, at der er gået så lang tid, og jeg vil naturligvis også som det første, når jeg kommer tilbage til ministeriet, undersøge, hvordan det forholder sig med besvarelsen af de spørgsmål.
Men det har bestemt ikke været tilsigtet, at der skulle gå en længere periode end normalt, før besvarelsen nåede frem, og normalt, og det ved fru Karen Hækkerup udmærket godt, for jeg svarer på mange spørgsmål fra fru Karen Hækkerup, er vi meget hurtige til at ekspedere spørgsmål i mit ministerium.